Magnus Heunicke (S), 2025-05-28:
Tak for det, formand.
Ordføreren har jo redegjort for indholdet af forslaget her, så lad mig gå direkte til, hvordan jeg og hvordan regeringen ser det her forslag, og også, hvad det giver anledning til.
Først og fremmest har vi et gigantisk problem med affald i store dele af verden.
Danmark er ingen undtagelse.
Det er fuldstændig uholdbart, at alt, hvad vi smider ud – som vi gjorde det for år tilbage – ryger i den samme spand og bliver kørt ud og brændt af, for det er jo faktisk noget, der har værdi, når vi kan få genanvendt de ting, vi bruger, til gavn for miljøet og klimaet og selvfølgelig også til gavn for det, man kunne kalde forsyningssikkerheden i Danmark og Europa, altså at de ting, vi har, kan blive genbrugt.
Det er det, der ligger bag den politiske aftale, som jo er udmøntet i de her mange skraldespande, vi har; det er helt korrekt – det har jeg også selv; det har alle familier jo.
Det er nogle gange også lidt af en jungle at finde ud af, hvor tingene skal hen.
Det anerkender jeg fuldt ud.
Jeg vil så sige, at når man sorterer sit affald, skal man vide, at man gør det af en god grund, og den vil jeg prøve at gennemgå.
Når vi sorterer og er nødt til stadig væk at sortere vores affald derhjemme, er det, fordi mange af de affaldstyper, vi har, mister deres potentiale for genanvendelse, hvis vi laver det i én samlet spand.
Jeg skal også sige, at partierne, der har lavet aftalen, og vi i regeringen er selvfølgelig med i den, også har aftalt, at hvis der på et tidspunkt skulle være teknologi – robotteknologi eller kombineret teknologi – hvormed det kan lade sig gøre, står det direkte i aftaleteksten, at vi helt klart vil være klar på at indføre det.
Vi fik her for ikke så længe siden en ansøgning fra nogle kommuner, som sagde, at de havde noget robotteknologi, og vi fik både Miljøstyrelsen og faktisk også Dansk Industri til at kigge på det forslag og rådgive os, og deres entydige indstilling til partierne var, at den her robotteknologi ikke er moden til, at vi på nogen måde så vil kunne genanvende de her forskellige affaldstyper.
Nu vil jeg prøve, og det bliver sådan meget lavpraktisk – men det er jo lavpraktisk for os alle sammen under køkkenvasken og også ved siden af nu, fordi der ikke engang er plads under køkkenvasken længere, i hvert fald ikke i vores køkken – at gennemgå det for ligesom at bringe nogle billeder frem.
Vi har f.eks. papir og pap og tekstilaffald, altså brugte T-shirts og sådan nogle ting.
De kan ikke tåle at blive fugtige, for så kan de ikke genbruges.
Det risikerer man jo, kan man regne ud, hvis de kommer ned sammen med kaffefiltret eller noget andet: Så kan de blive fugtige.
Så hvis den brugte, slidte T-shirt, der ikke længere kan bruges, bliver fugtig, eller hvis papiret eller pappet bliver det, kan det ikke bruges.
Det er mange år siden, vi fik den der avisbeholder til papir, og det er bare et af eksemplerne.
Det nye er så tekstilaffald.
Det andet er glasaffald.
Det har vi sådan set også i mange år sorteret i Danmark og enten kommet i pantmaskinerne eller puttet i de her bobler, som vi putter vores glasaffald i.
Det er også fremragende og helt afgørende vigtigt for den cirkulære produktionsform af glas, vi har, hvor man producerer nyt glas på glasværket ved at tage alle de glasskår, vi har samlet ind, og så tilfører noget mere og noget høj varme.
Så sikrer vi, at der er noget cirkularitet her – at vi genbruger det glas, vi har.
Hvis vi i stedet siger, at vi ikke længere gider at sortere glas og smider det ned i samme spand, risikerer vi selvfølgelig, at det bliver knust, og hvis det så knuses så meget under indsamlingen sammen med restaffaldet, mister glasmaterialerne de værdifulde egenskaber, der er.
Nu kan jeg godt stå og læse de her op, og det vil jeg sådan set også gøre, men jeg vil også opfordre til, hvis man har interesse for det her felt, at tage ud i Danmark og besøge de steder, hvor man nu har investeret i at indsamle og genanvende.
Tag ned til Ardagh Glass Holmegaard nede i Fensmark uden for Næstved, og se Danmarks største – og nu eneste store – glasværk dernede, det gamle Holmegaard Glasværk, og se de enorme maskiner og ovne og de enorme læs af glasskår, der kommer, og hvor vigtigt det er for dem, at det er den rigtige kvalitet, det glas har, og hvordan det ikke kan lade sig gøre, hvis det bliver blandet sammen med andet affald.